# Cogomella (grup de bolets)

Les cogomelles són fongs que produeixen bolets carnosos, anuals, que presenten un anell a la cama, làmines primordialment lliures i el dipòsit esporal és de color blanc o clar (algun cop verdós, ferruginós o bru groguenc), mai fosc o negre. Sobre el barret, la cama o el peu poden presentar romanents del vel universal farinosos o en forma de grànuls, però mai arriben a constituir una volva membranosa.
Algunes cogomelles tenen el barret ornamentat amb berrugues o esquames força rígides, que no es pot enretirar només passant el dit per sobre. Quan existeixin restes del vel (farinoses, flocs o berrugues), les observarem millor en el marge del barret i especialment en els exemplars joves.

## Grups de cogomelles

Hi ha tres grans grups de cogomelles, les anomenades cogomelles veres o cogomelles veritables, les cogomelles pigades i les cogomelles llenegoses. Les primeres poden presentar esquames fines, peludes o flocoses sobre el barret i la cama, ornamentacions que no es desprenen com farina en passar el dit per sobre. En les cogomelles pigades la superfície o el marge del barret, la cama o el peu estan coberts de flocs, berrugues o restes farinoses que es desprenen amb facilitat, només passant el dit per sobre. Les cogomelles llenegoses són cogomelles amb la superfície del barret de mucós a greixós, làmines lliures de blanques a cremoses, anell membranós a viscós, carn que sol fer olor de farina i sempre sense volva. Són bolets exclusivament terrícoles i saprotròfics.

## Espècies de cogomelles veres

Les espècies més corrents de cogomelles veres són:

### Cogomelles de cama tigrada

* Macrolepiota procera, cogomella, apagallums', paloma
* Macrolepiota fuliginosa, cogomella fumada
* Macrolepiota permixta, cogomella negrellona
* Macrolepiota olivascens, cogomella olivàcia

### Cogomelles de cama llisa i carn immutable

* Cortinarius caperatus, cogomella arrugada
* Macrolepiota excoriata, cogomella de prat
* Macrolepiota mastoidea, cogomella de mugró
* Macrolepiota konradii, cogomella de Konrad
* Macrolepiota phaeodisca, cogomella de gota de mel
* Phaeolepiota aurea, cogomella calçada

### Cogomelles de cama llisa i carn que vermelleja de manera evident

* Chlorophyllum molybdites, cogomella verdejant
* Chlorophyllum brunneum, cogomella de peu amb vora
* Chlorophyllum rhacodes, cogomella esparracada
* Chlorophyllum venenatum, cogomella esparracada d’anell senzill
* Chlorophyllum olivieri, cogomella terrosa

## Espècies de cogomelles pigades

Les espècies de cogomelles pigades més corrents, ordenades segons el tipus de nutrició són:

### Cogomelles pigades micorríziques

* Amanita gemmata (= A. junquillea), cogomella almesquí
* Amanita franchetii, cogomella daurada
* Amanita strobiliformis, cogomella de pinya
* Amanita echinocephala, cogomella eriçada
* Amanita gracilior, cogomella eriçada de dunes
* Amanita gioiosa, cogomella gojosa
* Amanita excelsa, cogomella grisa
* Amanita regalis, cogomella mosquera brunenca
* Amanita muscaria, cogomella mosquera, mosquerola, reig bord
* Amanita pantherina, pixacà
* Amanita rubescens, cogomella vinosa

### Cogomelles pigades descomponedores

* Saproamanita codinae, cogomella de Codina
* Saproamanita vittadinii, cogomella de Vittadini

## Espècies de cogomelles llenegoses

Les espècies de cogomelles llenegoses més corrents, són
* Limacellopsis guttata, llenegosa anellada
* Zhuliangomyces illinitus, llenegosa blanca
* Limacella delicata, llenegosa torrada
* Limacella furnacea, llenegosa bruna
* Limacella subfurnacea, llenegosa grisenca

## Referències

* 1 2 3 Gràcia, Enric. La Clau dels Bolets: Identifica'ls de la mà d'Enric Gràcia, Vol. I, p:137. El Papiol: efadós, 2021.
* 1 2 Vidal, Josep Maria; Ballesteros, Enric. Bolets dels Països Catalans i els seus noms populars. Figueres: Brau Edicions, 2013. ISBN 9788496905986.